
নগর উন্নয়নে সমন্বয় জরুরি
যুগান্তর রিপোর্ট
প্রকাশ : ১৯ জুন, ২০১৪

ব্র্যাক ইন্সটিটিউট অব গভর্নেন্স অ্যান্ড ডেভেলপমেন্ট (বিআইজিডি) আয়োজিত গোলটেবিল বৈঠকে বক্তারা বলেছেন, স্থানীয় সরকার পর্যায়ে উন্নয়নে অন্যতম বাধা হচ্ছে কেন্দ্রীয় সরকারের হস্তক্ষেপ ও বিভিন্ন সংস্থার মধ্যে সমন্বয়হীনতা। নগর উন্নয়নের স্বার্থে এসব সমন্বয়হীনতা দূর করতে হবে। উন্নয়নমূলক কর্মকাণ্ড আইনশৃঙ্খলা পরিস্থিতির ওপর নির্ভর করে মন্তব্য করে তারা আরও বলেন, দেশের অনেক শহর আন্ডারওয়ার্ল্ড ও গডফাদারদের নিয়ন্ত্রণে রয়েছে। যেখানে প্রশাসনিক শাসন কাজ করে না। মাদক, ভূমি দখল, ঝুট ব্যবসা, পরিবহন নিয়ন্ত্রণ ও অবৈধ ব্যবসা তারাই চালাচ্ছে। এর ফল নারায়ণগঞ্জসহ কয়েকটি স্থানে দেখা গেছে। বাংলাদেশের উন্নয়নের জন্য আইনের শাসন বড় সূচক হয়ে দাঁড়িয়েছে। বুধবার রাজধানীর ব্র্যাক সেন্টার ইন-এ নগর পরিস্থিতি : নারায়ণগঞ্জের নগর শাসন পুনর্ভাবনা শীর্ষক নারায়ণগঞ্জ সিটি কর্পোরেশনের ওপর পরিচালিত এক গবেষণা প্রতিবেদন প্রকাশ অনুষ্ঠানে বক্তারা এসব কথা বলেন।
বিআইজিডির নির্বাহী পরিচালক ড. সুলতান হাফিজ রহমানের সভাপতিত্বে অনুষ্ঠিত আলোচনা সভায় বক্তব্য রাখেন নারায়ণগঞ্জ সিটি কর্পোরেশনের মেয়র ডা. সেলিনা হায়াৎ আইভী, তত্ত্বাবধায়ক সরকারের সাবেক উপদেষ্টা অর্থনীতিবিদ ড. হোসেন জিল্লুর রহমান, স্থানীয় সরকার বিশেষজ্ঞ ড. তোফায়েল আহমেদ, স্থপতি মোবাশ্বের হোসেন প্রমুখ। গবেষণা রিপোর্ট উপস্থাপন করেন গবেষণা সমন্বয়কারী ড. ফেরদৌস জাহান, গবেষণা সহযোগী মোহাম্মদ সিরাজুল ইসলাম ও কাজী নিয়াজ আহমেদ।

